COMUNICAT DE PRESĂ

JOI, 10 iulie 2025

Potrivit calendarului stabilit de Ministerul Educației și Cercetării, rezultatele finale obținute de elevii claselor a VIII-a din București la Evaluarea Națională 2025, după soluționarea contestațiilor au fost publicate astăzi, 10 iulie 2025. Rezultatele au fost afișate pe site-ul dedicat <https://evaluare.edu.ro/> și în unitățile de învățământ/centrele de examen.

Rata de participare la Evaluarea Națională în București a fost de 98,85 %. Din cei 17.320 candidați înscriși, au fost prezenți 17320, 1 candidat a fost eliminat.

În municipiul București au fost înregistrate, în total, 4.017 contestații, reprezentând 11,52% din numărul total de lucrări. Comparativ cu anul 2024, numărul contestațiilor este mai mic. Distribuția contestațiilor pe discipline este următoarea:

Limba și literatura română: 2.423 contestații

Matematică: 1.553 contestații

Limba maternă: 41 contestații

În urma reevaluării lucrărilor pentru 2.521 de lucrări, notele au fost modificate în sens crescător; pentru 1.138 de lucrări, notele au fost modificate în sens descrescător, iar 358 de lucrări au rămas cu nota nemodificată.

După soluționarea contestațiilor, în municipiul București 94,03% dintre elevi au obținut medii mai mari sau egale cu 5, procent în creștere cu 0,02% față de rezultatele inițiale.

Numărul mediilor de 10 a crescut de la 29 la 33, iar la nivel de discipline, 154 de elevi au obținut nota 10 la limba și literatura română, 323 la matematică și 7 la limba maternă.

Evaluarea Națională reprezintă modalitatea de evaluare sumativă externă a competențelor dobândite pe parcursul învățământului gimnazial. Rezultatele obținute constituie baza de admitere în învățământul liceal. Vineri, 11 iulie 2025, pe site-ul admitere.edu.ro, va fi publicată ierarhia la nivel județean/al municipiului București a absolvenților claselor a VIII-a.

Prima etapă a admiterii în învățământul liceal: completarea fișelor de înscriere se va desfășura în perioada 14-21 iulie 2025, sub îndrumarea diriginților. Repartizarea computerizată a candidaților va avea loc în data de 23 iulie 2025.

Inspectoratul Școlar al Municipiului București reamintește elevilor și părinților că o completare corectă și completă a fișelor de opțiuni este esențială pentru o repartizare corespunzătoare în învățământul liceal.

Recomandăm consultarea atentă a broșurii de admitere, a ierarhiei publicate și sprijinirea deciziei prin dialog cu diriginții și consilierii școlari.

Felicităm toți elevii pentru efortul susținut depus pe parcursul anilor de gimnaziu și în cadrul Evaluării Naționale, precum și cadrele didactice și părinții care i-au însoțit în acest parcurs. Le dorim tuturor mult succes în continuare, în etapa admiterii la liceu!

Biroul de presă al Inspectoratului Școlar al Municipiului București